Die Kent State-skietvoorval of Kent State-bloedbad verwys na die gebeure van 4 Mei 1970 op die Kent State-universiteit kampus. Op daardie dag is vier studente doodgeskiet deur lede van die Ohio National Guard (Nasionale Wag) op die kampus van die Kent State-universiteit in Kent, Ohio. Die studente wat gesterf het was Allison Krause (19), Jeffrey Miller (20), Sandra Scheuer (20) en William Schroeder (19). Nege ander studente is beseer, een van hulle is verlam. Daar was 'n beduidende nasionale reaksie op die skietery. Honderde universiteite, kolleges en hoërskole dwarsdeur die Verenigde State was gesluit weens 'n studentestaking van 4 miljoen studente. Die voorval het die openbare mening verder beïnvloed in 'n reeds sosiaal-omstrede saak, oor die voortgesette rol van die Verenigde State in die Viëtnamoorlog. Die kampus was sedert 1 Mei die toneel van studentebetogings teen die voortgesette Viëtnamoorlog. Die bevolking van die Verenigde State was hoogs gepolariseer oor die oorlog. 'n Direkte rede vir die studenteprotes was die aankondiging deur president Richard Nixon op 30 April 1970 dat Amerikaanse troepe na Kambodja gestuur sou word om die Suid-Viëtnamese inval te ondersteun.